
Martfű Város Polgármesterétől

E L Ő T E R J E S Z T É S

A Lenin út Gesztenye sorrá történő átnevezésére

Tisztelt Képviselő-testület!

A helyi önkormányzatok és szerveik feladat- és hatásköréről szóló 1991. évi XX. Törvény 39.§ (2) bekezdése értelmében a helyi önkormányzat képviselőtestülete hatáskörébe tartozik a települési megyei, fővárosi térképészeti határkiigazítás véleményezése, valamint a jogszabályban meghatározott körben a földrajzi nevek megállapítása , megváltoztatása.

Martfű városban egyes utcanevek megváltoztatására már korábban is voltak törekvések. Az érzelmek és az ész érvek összecsaptak és mindannyiszor az érzelmek kerekedtek felül. A múlt  megmásíthatatlan jelképei és személyiségei visszaköszönnek a ma emberére a történelem könyvek lapjairól akkor is ha büszkék vagyunk rájuk és akkor is ha fájdalmat kelt. 

Azonban vannak korszakok amikor újra át kell gondolni korábbi döntéseket mert az új idő szava és a város érdeke úgy kívánja.

Városunkban a Termál Hotel és a Gyógy Kemping átadásával már nem csak az ipari jellegű vállalkozások dominálnak, hanem az idegenforgalom is egyre inkább utat tör magának. Ennek következtében az utcaneveink tekintetében már gondolnunk kell nem csak a itt lakók esetleges ellenérzéseire a régi nevek kapcsán, hanem arra is, hogy a városunkról alkotott képet hogyan befolyásolhatja az olyan utcanév mely sokakban negatív, szorongó esetleg pejoráló érzéseket kelt.

A korábbi hatástanulmányok és a lakók körében végzett felmérések már aktualitásukat vesztették, mely azzal magyarázható, hogy a 2003. utáni erőteljes ingatlanforgalom következtében a lakosság egy része kicserélődött.  

Az utcanevek megváltoztatását ellenzők korábban elsősorban az okmánycserékkel járó plusz terhekre hivatkoztak.

Miután a személyi okmányokon- úgy mint személyazonosító igazolvány, vezetői engedély és útlevél – nem szerepel a lakcím, így azok az utcanév változás kapcsán nem érintettek. A lakcímet és a személyazonosítót igazoló hatósági igazolvány (közismert nevén: lakcímkártya) cseréje lenne szükséges az utcanév megváltozása esetén, azonban ez ilyen esetben illetékmentes. 

A változással érintett lakosság létszáma jelenleg 298 fő. A létszám tekintetében az okmányirodai megjelenés megfelelő ütemezésével elkerülhető a várakozás, illetve rugalmasan és gyorsan megoldható az okmányok cseréje.

A lakosságot érintő okmánycsere még a gépjárművek forgalmi engedélyének cseréje, miután ezen biztonsági okmányokon a lakcím is szerepel és annak kézzel történő átvezetése nem lehetséges. Ezért új okmányok nyomtatása szükséges címváltozás esetén, de ez is illetékmentes abban az esetben ha az utca nevének megváltozása indokolja.

A vállalkozások tekintetében  az egyéni vállalkozásokat érintő ügyintézés az utóbbi időben jelentősen megváltozott. Az elektronikus ügyfélkapun keresztül történő ügyintézés, (bejelentés, adatmódosítás) lehetővé tette, hogy az egyéni vállalkozó akár otthonról intézze a vállalkozásával kapcsolatosan felmerülő ügyeit, így nincs szükség sem sorbaállásra, sem a hivatalban történő megjelenésre és ami a legfontosabb semmi nemű költség sem merül fel a székhely illetve a telephely címének megváltozásával kapcsolatos hivatalos bejelentés okán.

Az érintett vállalkozások száma: 5 

Amennyiben a vállalkozás üzletet működtet, annak működési engedélyében fel kell tüntetni a vállalkozás székhelyének címét. Az így indult működési engedély módosítás illetéke 3.000,- Ft.

A társasági formában működő gazdasági szervezetek  esetében a változás bejelentése a cégbíróságnál történik, melynek költsége két részből tevődik össze. Egyrészt az eljárás illetéke, mely 15.000, – Ft, másrészt a költségekre fizetendő 3.000,-  Ft. A cégbírósági változás bejelentést megelőzően ügyvédhez kell fordulnia a társas vállalkozásoknak, melynek költségei változóak.

Az érintett gazdasági szervezetek száma: 14

A névváltoztatás kapcsán érintett még két közintézmény a Munkaügyi Központ valamint a Damjanich János Szakképző Iskola, Gimnázium és Kollégium melynek tekintetében szintén fontos és előremutató lépés lenne az iskoláról alkotott kép szempontjából is egy új utcanév adása.

Javasolom, hogy a Lenin út elnevezés helyett a Gesztenye sor névre történő átnevezésről döntsön a Képviselő-testület.

Kérem a tisztelt Képviselő-testületet az előterjesztés megtárgyalására és az alábbi határozati javaslat elfogadására.

……………./2011. (IX.15.) KT határozat

a Lenin út Gesztenye sorrá történő átnevezésére

Martfű Város Önkormányzatának Képviselő-testülete a helyi önkormányzatok és szerveik feladat- és hatásköréről szóló 1991. évi XX. törvény 39. §. (2) bekezdése alapján megtárgyalta és elfogadja a Lenin út Gesztenye sorrá történő átnevezéséről szóló előterjesztést és az alábbi határozatot hozza: 

A Képviselő-testület a Martfű, Lenin utat Gesztenye sorrá nevezi át.

Felkéri az okmányirodát az utcanév átnevezéséhez kapcsolódó, hivatalból kiadható okmányok cseréjének lebonyolítására.

Határidő: 2011. december 31.

Felelős: Jegyző

Martfű, 2011. szeptember 06.

                                                                                         dr. Kiss  Edit

                                                                                          polgármester

Készítette: Tóthné Jenei Andrea

Látta: Balogh Edith

